ΨΗΦΙΣΜΑ ΤΟΥ ΣΥΜΒΟΥΛΙΟΥ της 17ης Ιουνίου 1992 για τις κοινότητες δράσεις στήριξης των επιχειρήσεων, ιδίως των μικρομεσαίων (ΜΜΕ), συμπεριλαμβανομένων των βιοτεχνικών (92/C 178/04)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

το ψήφισμα του Συμβουλίου της 27ης Μαΐου 1991 όσον αφορά το πρόγραμμα δράσης για τις μικρομεσαίες επιχειρήσεις συμπεριλαμβανομένων των βιοτεχνικών (1),

την απόφαση 89/490/ΕΟΚ του Συμβουλίου της 28ης Ιουλίου 1989 σχετικά με τη βελτίωση του περιβάλλοντος των επιχειρήσεων και την προώθηση της ανάπτυξης των επιχειρήσεων και ιδίως των μικρομεσαίων επιχειρήσεων στην Κοινότητα (2),

την απόφαση 91/319/ΕΟΚ του Συμβουλίου της 18ης Ιουνίου 1991 σχετικά με την αναθεώρηση του προγράμματος για τη βελτίωση του περιβάλλοντος των επιχειρήσεων και για την προώθηση της ανάπτυξης των επιχειρήσεων και ιδίως των μικρομεσαίων επιχειρήσεων μέσα στην Κοινότητα (3),

την ανακοίνωση της Επιτροπής με τίτλο: "Η βιομηχανική πολιτική μέσα σε ανοικτό και ανταγωνιστικό περιβάλλον: κατευθυντήριες γραμμές για μια κοινοτική προσέγγιση"-

Λαμβάνοντας υπό σημείωση τις πλέον πρόσφατες ανακοινώσεις της Επιτροπής, η συζήτηση των οποίων θα συνεχιστεί στο επίπεδο του Συμβουλίου, και συγκεκριμένα:

- την δεύτερη έκθεση σχετικά με την εφαρμογή της απόφασης 89/490/ΕΟΚ,

- την έκθεση της Επιτροπής προς το Συμβούλιο όσον αφορά τους ορισμούς των μικρομεσαίων επιχειρήσεων που χρησιμοποιούνται στα πλαίσια των κοινοτικών δράσεων,

- την ανακοίνωση της Επιτροπής σχετικά με τον ρόλο των εταιρειών αμοιβαίας εγγύησης για τη χρηματοδότηση των μικρομεσαίων επιχειρήσεων στην Ευρωπαϊκή Κοινότητα,

- την ανακοίνωση της Επιτροπής όσον αφορά την ευρωπαϊκή αγορά υπεργολαβίας-

Αναγνωρίζοντας τη σημασία του ευνοϊκού περιβάλλοντος για την δημιουργία και την ανάπτυξη του συνόλου των επιχειρήσεων της Κοινότητας και ιδίως των μικρομεσαίων επιχειρήσεων (ΜΜΕ)-

Αναγνωρίζοντας τη σημασία των ισχυόντων μέτρων που αποσκοπούν να εξασφαλίσουν τις απαραίτητες προϋποθέσεις ανταγωνιστικότητας των επιχειρήσεων της Κοινότητας συμπεριλαμβανομένων των μικρομεσαίων επιχειρήσεων και της βιοτεχνίας,

1. τονίζει τη σημασία της διεξαγωγής τακτικών διαβουλεύσεων με τον επιχειρηματικό κόσμο, ιδίως με τις ΜΜΕ, ειδικότερα δε με την προοπτική της παγιοποίησης της κοινοτικής νομοθετικής διαδικασίας που θα πρέπει να επακολουθήσει μετά την ολοκλήρωση τη υλοποίησης της εσωτερικής αγοράς,

σημειώνει το ρόλο που μπορεί να διαδραματίσει στη συνάρτηση αυτή ένας μηχανισμός αξιολόγησης των επιπτώσεων των κοινοτικών κειμένων που ενδέχεται να επηρεάσουν τις επιχειρήσεις-

2. επιβεβαιώνει τη δέσμευση που ανέλαβε με την απόφαση 91/319/ΕΟΚ να υποστηρίξει την ενίσχυση των δράσεων που διεξάγονται υπέρ των επιχειρήσεων και εκφράζει την ικανοποίησή του για τη θέση σε εφαρμογή της διαδικασίας αξιολόγησης των κοινοτικών δράσεων,

τονίζει τη σημασία της προετοιμασίας και της συμμετοχής των επιχειρήσεων στην υλοποίηση της εσωτερικής αγοράς, καθώς και των δράσεων που αναλαμβάνονται προς την κατεύθυνση αυτή από την Επιτροπή,

συνιστά στην Επιτροπή να συνεχίσει, τηρώντας την αρχή της επικουρικότητας, την ανάπτυξη των απαραίτητων δράσεων για τη δημιουργία ευνοϊκού περιβάλλοντος για την ανταγωνιστικότητα των επιχειρήσεων, ιδίως των μικρομεσαίων, και για την υποστήριξη της ενσωμάτωσής τους στην ενιαία αγορά μετά το 1992-

3. καλεί την Επιτροπή να προχωρήσει τις εργασίες της όσον αφορά τις δράσεις που ευνοούν την δημιουργία και την ανάπτυξη των επιχειρήσεων, ιδίως των μικρομεσαίων, και να του υποβάλει, πριν από τα τέλη του 1992, βάσει αξιολογήσεων, τις προτάσεις που θα κρίνει απαραίτητες για την εξασφάλιση της συνέχειας της πολιτικής υπέρ των επιχειρήσεων συμπεριλαμβανομένων των γενικών θεμάτων της χρηματοδότησης, και των στρατηγικών εξευρωπαϊσμού και διεθνοποίησης των επιχειρήσεων-

4. επιθυμεί να συζητηθεί στο Συμβούλιο το πρόβλημα του ορισμού του ΜΜΕ.

(1) ΕΕ αριθ. C 146 της 5. 6. 1991, σ. 3.

(2) ΕΕ αριθ. L 239 της 16. 8. 1989, σ. 33.

(3) ΕΕ αριθ. L 175 της 4. 7. 1991, σ. 32.